Na temelju članka 15. i 20. Statuta Hrvatske komore socijalnih pedagoga, na prijedlog Upravnog odbora Hrvatske komore socijalnih pedagoga, Skupština Hrvatske komore socijalnih pedagoga na sjednici održanoj 31. svibnja 2021. godine donosi

POSLOVNIK O RADU ETIČKOG ODBORA

HRVATSKE KOMORE SOCIJALNIH PEDAGOGA

**I OPĆE ODREDBE**

Članak 1.

Ovim Poslovnikom (u nastavku teksta: Poslovnik) o radu Etičkog odbora Hrvatske komore socijalnih pedagoga (u nastavku teksta: Komora) uređuju se:

* konstituiranje Etičkog odbora
* djelokrug rada Etičkog odbora
* prava i dužnosti članova Etičkog odbora
* način rada, sazivanja, održavanja i odlučivanja na sjednicama Etičkog odbora.

Članak 2.

Izrazi koji se koriste u ovom Poslovniku, a imaju rodno značenje, odnose se jednako na muški i ženski rod bez obzira na to jesu li korišteni u muškom ili ženskom rodu.

**II KONSTITUIRANJE ETIČKOG ODBORA**

Članak 3.

Etički odbor ima predsjednika, zamjenika predsjednika i tri člana. Članove Etičkog odbora imenuje Skupština Komore na mandat od četiri godine, s mogućnošću ponovnog izbora.

Članak 4.

Danom izbora članova Etičkog odbora prestaje mandat članova Etičkog odbora prethodnog saziva.

Članak 5.

Etički odbor konstituira se na prvoj sjednici.

Prvu sjednicu Etičkog odbora saziva predsjednik Komore, u roku od 30 dana od izbora članova Etičkog odbora.

Članak 6.

Na konstituirajućoj sjednici, Etički odbor iz reda svojih članova bira predsjednika i njegovog zamjenika.

Mandat predsjednika i njegovog zamjenika počinje danom izbora i traje četiri godine, s mogućnošću ponovnog izbora.

**III DJELOKRUG RADA ETIČKOG ODBORA**

Članak 7.

Etički odbor obavlja sljedeće poslove:

* prati i nadzire provođenje pravila etike u socijalnopedagoškoj djelatnosti i predlaže poduzimanje odgovarajućih mjera u slučaju njihovog kršenja
* odlučuje o prijavama, primjedbama i pritužbama na rad ovlaštenih socijalnih pedagoga i socijalnih pedagoga vježbenika
* izdaje obrazloženo upozorenje ovlaštenom socijalnom pedagogu i socijalnom pedagogu vježbeniku povodom utvrđenih povreda Etičkog kodeksa socijalnih pedagoga ili drugih utvrđenih nepravilnosti u radu
* daje mišljenja i poduzima potrebne prethodne radnje za provođenje postupka pred Sudom časti sukladno Statutu i općim aktima Komore
* priprema prijedlog Etičkog kodeksa socijalnih pedagoga
* obavlja i druge poslove određene općim aktima Komore, odnosno poslove koje mu povjeri Skupština Komore.

Članak 8.

Prijave, primjedbe i pritužbe na rad ovlaštenih socijalnih pedagoga i socijalnih pedagoga vježbenika podnose se u pisanom obliku Etičkom odboru na adresu objavljenu na službenoj mrežnoj stranici Komore socijalnih pedagoga.

Pravo na podnošenje prijava, imaju sve pravne i fizičke osobe.

Etički odbor ne razmatra anonimne prijave, primjedbe ili pritužbe.

Članak 9.

Kada Etički odbor dobije prijavu, primjedbu ili pritužbu na rad člana Komore ili sam dođe do saznanja da je član Komore povrijedio neku odredbu Etičkog kodeksa socijalnih pedagoga, procijenit će osnovanost i težinu povrede.

Kada Etički odbor procijeni da je prijava, primjedba ili pritužba neosnovana, o tome će donijeti pisano mišljenje.

Kada Etički odbor procijeni da se radi o lakšoj povredi Etičkog kodeksa socijalnih pedagoga, donijet će obrazloženo pisano upozorenje članu Komore.

Kada Etički odbor procijeni da se radi o teškoj povredi Etičkog kodeksa socijalnih pedagoga, predmet će zajedno s obrazloženim pisanim mišljenjem proslijediti predsjedniku Komore.

Prilikom procjenjivanja težine povrede Etički odbor provodi postupak utvrđivanja činjenica te može na svoju sjednicu pozvati člana protiv kojeg je podnesena prijava, primjedba ili pritužba i druge osobe koje imaju saznanja i mogu pomoći u utvrđivanju činjenica u konkretnom predmetu.

O rezultatima provedenog postupka Etički odbor će u pisanom obliku obavijestiti podnositelja i druge zainteresirane stranke u postupku.

Članak 10.

Ako je prijava, primjedba ili pritužba podnijeta za socijalnog pedagoga, člana Etičkog odbora Komore, člana njegove obitelji ili bliskog stručnog suradnika, taj će se član u navedenom slučaju izuzeti iz rada Etičkog odbora.

Članak 11.

Postupke iz članka 9. ovoga Poslovnika Etički će odbor obaviti u razumnom roku, u pravilu ne duljem od 6 mjeseci.

Sadržaj prijava, primjedbi ili pritužbi iz članka 9. ovoga Poslovnika predstavljaju interne materijale i ne smiju se komunicirati u javnosti.

**IV PRAVA I DUŽNOSTI ČLANOVA ETIČKOG ODBORA**

Članak 12.

Dužnosti članova Etičkog odbora su:

* poštivati Statut Komore i Etički kodeks socijalnih pedagoga
* prisustvovati sjednicama Etičkog odbora
* sudjelovati u radu Etičkog odbora
* pravovremeno upoznati predsjednika Etičkog odbora o okolnostima koje mogu utjecati na odgovorno obavljanje dužnosti člana Etičkog odbora
* čuvati povjerljivost postupka.

Članak 13.

Prava članova Etičkog odbora su:

* podnositi prijedloge
* predlagati sazivanje sjednica Etičkog odbora
* predlagati točke dnevnog reda sjednica Etičkog odbora
* imati uvid u svu relevantnu dokumentaciju Komore i Etičkog odbora
* imati uvid u interne materijale o kojima će se raspravljati na sjednici Etičkog odbora
* podnijeti pisano izdvojeno mišljenje
* na osobni zahtjev tražiti razrješenje dužnosti.

**V NAČIN RADA, SAZIVANJA, ODRŽAVANJA I ODLUČIVANJA NA SJEDNICAMA ETIČKOG ODBORA**

Članak 14.

Etički odbor se sastaje po potrebi, a najmanje jednom godišnje.

Članak 15.

Članovima Etičkog odbora dostavlja se pisani poziv s prijedlogom dnevnog reda, zapisnikom s prethodne sjednice i radnim materijalima o kojima će se voditi rasprava najmanje osam dana prije održavanja sjednice.

Iznimno, sjednica se može sazvati po hitnom postupku.

Članak 16.

Sjednice Etičkog odbora priprema, saziva i njima predsjeda predsjednik Etičkog odbora, a u njegovoj odsutnosti ili spriječenosti zamjenik predsjednika.

Sazivanje sjednice mogu predlagati i članovi Etičkog odbora, na temelju obrazloženog prijedloga.

U slučaju iz stavka 2 ovog članka, predsjednik saziva sjednicu Etičkog odbora u roku od 3 (tri) radna dana, a održava je u roku od 8 (osam) radnih dana od dana sazivanja sjednice.

Članak 17.

Etički odbor donosi odluke većinom od ukupnog broja članova Etičkog odbora.

Članak 18.

O radu sjednice vodi se zapisnik kojeg po usvajanju supotpisuju zapisničar i predsjednik Etičkog odbora.

Zapisnik se smatra usvojenim ako ga je prihvatila većina članova Etičkog odbora.

Zapisnici sa sjednica Etičkog odbora predstavljaju službenu dokumentaciju koja se pohranjuje u arhivi Komore.

Članak 19.

Sjednice Etičkog odbora održavaju se u službenim prostorima Komore, a mogu se održati i on-line.

Sjednice Etičkog odbora su zatvorene za javnost.

Članak 20.

Sjednica se može održati ako je prisutno više od polovice članova Etičkog odbora.

Članak 21.

Ako član neopravdano izostane sa sjednice tri puta uzastopno, predsjednik Etičkog odbora može predložiti Skupštini njegovo razrješenje, te izbor novog člana.

Članak 22.

Za detaljnije rješavanje pojedinih pitanja Etički odbor može Upravnom odboru Komore predlagati osnivanje ekspertnih grupa koje mogu biti stalne ili povremene.

Članovi ekspertnih grupa mogu biti i stručnjaci koji nisu članovi Komore, s time da najmanje jedan član ekspertne grupe mora biti član Etičkog odbora.

**VI ZAVRŠNE ODREDBE**

Članak 23.

Ovaj Poslovnik objavljen je na mrežnim stranicama Komore i stupa na snagu po objavljivanju.

31.05.2021.

Predsjednica Hrvatske komore socijalnih pedagoga:

Alma Rovis Brandić